કમાન્ડન્ટના ઘરનું કામ કરતી વેળાએ, એમોનના ગ્રીનહાઉસની છતમાં ગોઠવવા માટે એક મોટો મોભ ઊંચો કરવામાં આવ્યો હતો. કામ કરતી વેળા ગારદેએ કમાન્ડન્ટના બે કુતરાના અવાજ સાંભળ્યા. છાપામાં એવું છપાયું હતું, કે એમોનના કુતરાનાં નામ રોલ્ફ અને રાલ્ફ હતાં. પરંતુ તેમાં એ સમાચાર નહોતા છપાયા, કે કોઈ મહિલા કેદી કામ ન કરતી હોવાની શંકા પડે તો બચકું ભરીને તેની છાતી ચીરી નાખવાની પરવાનગી એમોને પોતાના કુતરાને આપી રાખી હતી! એમોને પોતે તો બાંધકામનો અડધો જ અભ્યાસ કર્યો હતો, છતાંયે નિષ્ણાત તરીકે પોતાનો અભિપ્રાય આપવા માટે, અને છતના મોભને પૂલીથી ઊઠાવવાના કામના નિરીક્ષણ માટે એ ઘણીવાર આવી પહોંચતો હતો! છતની વચ્ચેનો મોભ ગોઠવાતો હતો ત્યારે આજે પણ એ પૂછપરછ કરવા માટે આવી ચડ્યો હતો. પાઇનવૃક્ષનો મોભ ખૂબ જ લાંબો હતો. છેક સામેના છેડે ઊભા રહીને એમોન ગારદેને પ્રશ્નો પૂછી રહ્યો. એક વખત એવું બન્યું, કે એમોન શું કહેતો હતો એ ગારદેને ન સમજાયું, એટલે એણે પોતાના કાન પાસે હાથ ધર્યો. ગેટેએ ફરીથી તેને પૂછ્યું. આ વખતે ગારદેને તેનો અવાજ તો સંભળાયો, પરંતુ તેના કહેવાનો અર્થ ન સમજાયો. “કમાન્ડન્ટ, તમે શું કહો છો એ મને સમજાયું નહીં.” એણે કહ્યું. જવાબ આપવાને બદલે એમોને ઊપર ચડી રહેલા મોભને પોતાના બંને લાંબા હાથ વડે પકડી લીધો, અને ગુસ્સાના માર્યા મોભને પાછળ ખેંચીને ઇજનેર ગારદેની દિશામાં ધક્કો મારી દીધો! ચકરાવો લઈને પોતાના માથા ભણી આવી રહેલા એ વિરાટ મોભને જોઈને ગારદે સમજી ગયો કે સામે જીવલેણ હથિયાર આવી રહ્યું હતું! પોતાનો બચાવ કરવા એણે પોતાનો હાથ ઊચો કર્યો. મોભ તેના હાથ સાથે અથડાયો અને એ સાથે જ તેની આંગળીઓ અને પંજાનો કચ્ચઘાણ નીકળી ગયો, અને મોભનો ધક્કો વાગવાને કારણે એ જમીન પોર પડી ગયો! પીડા અને ગુસ્સામાંથી બહાર આવીને ગારદેએ જોયું, તો એમોન તો ત્યાંથી ચાલ્યો પણ ગયો હતો. આવતી કાલે કદાચ ફરીથી એ આવી ચડશે, પોતાને સંતોષ થાય એવો જવાબ મેળવવા માટે!